O **Partido Católico Tradicionalista**, ou ***partido mellista***, foi un partido político español fundado en 1919 por Juan Vázquez de Mella como resultado do seu enfrontamento con Xaime de Borbón, pretendente e máximo dirixente do carlismo.

Traxectoria
-----------

A escisión no tradicionalismo entre partidarios e detractores de Mella produciuse trala publicación en *El Correo Español* (principal medio de difusión carlista) dunha mensaxe antixermanófila do pretendente, a pesar da oposición do entón director do xornal, Miguel Fernández Peñaflor. 

Como resultado diso, Vázquez de Mella encabezou unha disidencia e fundou un tradicionalismo sen rei, aínda que ideoloxicamente indistinguible do carlismo. As figuras máis prestixiosas do carlismo pronunciáronse a prol de Vázquez de Mella. Ao abandonar toda pretensión dinástica, acentuou o seu carácter confesional católico e de patriotismo españolista, o que aumentaba as posibilidades de Vázquez de Mella como aglutinador das extremas dereitas.

Na prensa, estableceuse unha loita polo control do órgano central de partido *El Correo Español*, que se saldou a favor de Xaime de Borbón. Vázquez de Mella expuxo a súa postura desde a tribuna acolledora de *El Debate*, e iniciou a publicación dunha *Hoja Tradicionalista*, que apareceu a mediados de marzo e publicouse sen periodicidade fixa nin indicación de data. Na primeira das *Hojas Tradicionalistas*, Mella consideraba ilusorio calquera levantamento contra o Exército, como o que os carlistas esperan, e propón os termos dunha nova alianza entre as forzas conservadoras e o exército «na loita contra o antimilitarismo e a desorde social».
Cando, o 16 de setembro de 1919, comeza a publicación de *El Pensamiento Español*, órgano da Comuñón ou Partido Tradicionalista, cuxos redactores foran expulsados en 1919 de *El Correo Español,* desapareceu a *Hoja*.

O partido mellista apoiou a ditadura de Primo de Rivera e languideceu durante a mesma, especialmente trala morte de Vázquez de Mella. Segundo Josep Carles Clemente, os seus seguidores reintegráron en 1931 —os integristas faríano cara a 1932— no movemento carlista, na Comuñón Tradicionalista.

Ideoloxía
---------

*Artigo principal**:* Mellismo.A ideoloxía do partido baseábase na interpretación que facía Vázquez de Mella do tradicionalismo, e en particular propugnaba:

1. Unión moral e separación económica da Igrexa e do Estado.
2. Substitución do réxime parlamentario polo representativo.
3. Autarquía de municipios e rexións, e defensa resolta da orde social fundado na harmonía de clases que forman o traballo integral.
4. Política internacional orientada cara aos tres ideais en que desemboca a historia de España: dominación do Estreito, federación con Portugal, e confederación cos Estados Hispanoamericanos.

Notas
-----

1. ↑  Clemente (1999), pp. 21-22.
2. 1 2 3  Sáiz & Cruz Seoane (1996), pp. 276-277.
3. ↑  Clemente (1999), pp. 20-22.

Véxase tamén
------------

### Bibliografía

* Clemente Muñoz, Josep Carles (1999). *Seis estudios sobre el carlismo* (en castelán). Madrid: Huerga y Fierro Editores. ISBN 9788483741528.
* Sáiz, María Dolores; Cruz Seoane, María (1996). *Historia del periodismo en España. 3. El siglo XX: 1898-1936* (en castelán). Madrid: Alianza Editorial. ISBN 84-206-8159-8.

### Outros artigos

* Carlismo
* Tradicionalismo político (España)